Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligi faoliyatini tartibga soluvchi normativ-huquqiy hujjatlarni tasdiqlash toʻgʻrisida
(resolution, 2026-04-29)

Oʻzbekiston Respublikasi Prezidentining “Agrar sohani davlat tomonidan qoʻllab-quvvatlash tizimini tubdan takomillashtirish chora-tadbirlari toʻgʻrisida” 2025-yil 21-noyabrdagi PF-224-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2025-yil 21-noyabrdagi PF-224-son Farmoniga muvofiq: Qishloq xoʻjaligi vazirligi huzurida Agrar sohada toʻlovlar agentligi (keyingi oʻrinlarda — Agentlik) tashkil etilgani; Agentlikka: qishloq xoʻjaligi va oziq-ovqat sohalarida faoliyat yuritayotgan tadbirkorlik subyektlariga davlat tomonidan qoʻllab-quvvatlash choralari (keyingi oʻrinlarda — qoʻllab-quvvatlash choralari) koʻrilishini tashkil qilish; qoʻllab-quvvatlash choralarining samaradorlik koʻrsatkichlarini ishlab chiqish, ijrosini monitoring va tahlil qilish, natijadorligini oshirish hamda samara bermayotgan choralarni bekor qilish boʻyicha takliflar ishlab chiqish; qoʻllab-quvvatlash choralarining yangi turlarini joriy qilish boʻyicha takliflar ishlab chiqish; qoʻllab-quvvatlash choralarini koʻrsatish uchun arizalarni topshirishdan boshlab ularni koʻrib chiqish, maʼqullash va toʻlov jarayonigacha boʻlgan barcha bosqichlarni toʻliq raqamlashtirish vazifalari yuklangani maʼlumot uchun qabul qilinsin. 2. Quyidagilar: Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligi toʻgʻrisidagi nizom 1-ilovaga muvofiq; Mustaqil ekspert faoliyatini tashkil etish tartibi toʻgʻrisidagi nizom 2-ilovaga muvofiq; Agrar sohada toʻlovlar agentligini qullab-quvvatlash jamgʻarmasi mablagʻlarini shakllantirish va ulardan foydalanish tartibi toʻgʻrisidagi nizom 3-ilovaga muvofiq; Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligining tashkiliy tuzilmasi 4-ilovaga muvofiq tasdiqlansin. 21. Belgilansinki, Agentlik xodimlarini moddiy ragʻbatlantirish va ijtimoiy muhofaza qilish bilan bogʻliq toʻlovlar 2026-yilning yanvar oyidan boshlab amalga oshiriladi. 3. Shunday tartib oʻrnatilsinki, unga muvofiq: qishloq xoʻjaligi va oziq-ovqat sohalaridagi xoʻjalik yurituvchi subyektlarga Agentlik tomonidan moliyaviy qoʻllab-quvvatlash choralari xususiy sektorni jalb qilgan holda, mustaqil ekspertlar xulosasiga asosan qoʻllanadi; Mustaqil ekspertlar reyestri Qishloq xoʻjaligi vazirligining “Raqamli qishloq xoʻjaligi” yagona integratsiyalashuv platformasida yuritiladi; mustaqil ekspert-mutaxassislarni tayyorlash va ularga guvohnoma berish tizimi yoʻlga qoʻyiladi. 4. Qishloq xoʻjaligi vazirligi 2026-yil 1-aprelga qadar: “Agrosubsidiya” axborot tizimiga subsidiya ajratish jarayonida mustaqil ekspertlarning xulosa berish tizimi joriy etilishini taʼminlasin; Toshkent davlat agrar universiteti bilan birgalikda yuqori malakali xorijiy ekspertlarni jalb qilgan holda mustaqil ekspertlarni tayyorlasin. 5. Qishloq xoʻjaligi vazirligi hamda Agentlik: Raqamli texnologiyalar vazirligi bilan birgalikda ikki oy muddatda qishloq xoʻjaligi va oziq-ovqat sohalaridagi xoʻjalik yurituvchi subyektlarga subsidiya ajratish boʻyicha mobil ilovani yaratish choralarini koʻrsin. Bunda arizalarni taqdim etish, kuzatish va subsidiya ajratish boʻyicha “Agrosubsidiya” mobil ilovasi va SMS-xabarnoma tizimini yaratish yuzasidan texnik topshiriqlar ishlab chiqiladi; qishloq xoʻjaligi va oziq-ovqat sohalaridagi xoʻjalik yurituvchi subyektlarning xabardorligini oshirish maqsadida har yili kamida ikki marotaba mavjud qoʻllab-quvvatlash choralarining turlari hamda ajratish mexanizmlari boʻyicha hududlarda seminar va taqdimotlar oʻtkazib borsin. 6. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev va qishloq xoʻjaligi vaziri I.Yu. Abduraxmonov zimmasiga yuklansin. 1. Ushbu Nizom Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) maqomi, asosiy vazifalari, funksiyalari, huquqlari va javobgarligi, faoliyatini tashkil etish va hisobot berish tartibini, shuningdek, uning rahbarlarining funksional vazifalari va masʼuliyatini belgilaydi. 2. Agentlik respublikada qishloq xoʻjaligi va oziq-ovqat yoʻnalishida subsidiyalar ajratish hamda ularning samaradorligi va natijadorligini taʼminlash sohasida respublika ijro etuvchi hokimiyat organi hisoblanadi. 3. Agentlik oʻz faoliyati boʻyicha Vazirlar Mahkamasi va Oʻzbekiston Respublikasi Qishloq xoʻjaligi vazirligiga hisobot beradi. 4. Agentlik oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, Oʻzbekiston Respublikasi qishloq xoʻjaligi vazirining buyruqlariga hamda ushbu Nizomga, shuningdek, boshqa qonunchilik hujjatlariga amal qiladi. 5. Agentlik yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi yozilgan muhrga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlariga, shu jumladan, xorijiy valyutadagi shaxsiy gʻazna hisobvaraqlariga ega boʻladi. 6. Agentlikning rasmiy nomi: a) davlat tilida: toʻliq nomi — Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligi; qisqartirilgan nomi — Agrar sohada toʻlovlar agentligi; b) rus tilida: toʻliq nomi — Agentstvo po platejam v agrarnoy sfere pri Ministerstve selskogo xozyaystva Respubliki Uzbekistan; qisqartirilgan nomi — Agentstvo po platejam v agrarnoy sfere; v) ingliz tilida: toʻliq nomi — Agency for payments in the agricultural sector under the Ministry of Agriculture of the Republic of Uzbekistan; qisqartirilgan nomi — Agency for payments in the agricultural sector. 7. Agentlik joylashgan joy (pochta manzili): 100070, Toshkent shahri Yakkasaroy tumani Sh. Rustaveli koʻchasi 8-uy. 8. Agentlik tuzilmasiga Agentlikning markaziy apparati kiradi. 9. Agentlikning asosiy vazifalari: qishloq xoʻjaligi va oziq-ovqat sohalaridagi xoʻjalik yurituvchi subyektlarni (keyingi oʻrinlarda — xoʻjalik yurituvchi subyektlar) davlat tomonidan qoʻllab-quvvatlash choralari tizimli amalga oshirilishini tashkil qilish; qishloq xoʻjaligi va oziq-ovqat sohalarida davlat tomonidan ajratilayotgan subsidiyalar samaradorlik koʻrsatkichlarini ishlab chiqish, ularning ijrosini monitoring va tahlil qilish hamda natijadorligini oshirish yoki ularni bekor qilish boʻyicha takliflar ishlab chiqish; qishloq xoʻjaligi va oziq-ovqat sohalarini rivojlantirishga qaratilgan davlat tomonidan qoʻllab-quvvatlash choralarining yangi turlarini joriy qilish boʻyicha takliflar ishlab chiqish; davlat tomonidan qoʻllab-quvvatlash choralarining bir turidan iqtisod qilingan mablagʻlarni ularning boshqa turiga qayta taqsimlash boʻyicha takliflar kiritish; davlat tomonidan qoʻllab-quvvatlash choralarini amalga oshirishda murojaatlarni qabul qilishdan boshlab koʻrib chiqish, maʼqullash va toʻlov jarayonigacha boʻlgan barcha bosqichlarni toʻliq raqamlashtirish; xorijiy davlatlarning agrar sohani qoʻllab-quvvatlash boʻyicha tajribasini oʻrganish hamda respublikada joriy qilish yuzasidan takliflar ishlab chiqish. 10. Agentlik oʻziga yuklangan vazifalarga muvofiq quyidagi funksiyalarni amalga oshiradi: har yili qoʻllab-quvvatlash uchun zarur boʻlgan mablagʻlarni ajratish boʻyicha takliflarni Oʻzbekiston Respublikasi Qishloq xoʻjaligi vazirligi bilan kelishilgan holda, Iqtisodiyot va moliya vazirligiga kiritish; bir yilda ikki marotaba (olti oylik va yil yakuni bilan) qoʻllab-quvvatlash choralarining samaradorligi va natijadorligi, ularni taqdim etishda yuzaga kelayotgan muammolar va ularni bartaraf etish mexanizmlari yuzasidan Oʻzbekiston Respublikasi Qishloq xoʻjaligi vazirligi bilan kelishilgan holda, Vazirlar Mahkamasiga hisobot kiritish; Agentlikni saqlash xarajatlari smetasini ishlab chiqish va tasdiqlash uchun Oʻzbekiston Respublikasi Qishloq xoʻjaligi vazirligiga kiritish. Agentlik qonunchilik hujjatlariga muvofiq belgilangan vazifalar doirasida boshqa funksiyalarni ham amalga oshirishi mumkin. 11. Agentlik oʻziga yuklangan vazifalar va funksiyalarni amalga oshirish uchun quyidagi huquqlarga ega: davlat tomonidan qoʻllab-quvvatlash choralari doirasida xoʻjalik yurituvchi subyektlarga ajratilgan mablagʻlar (subsidiyalar)dan maqsadli foydalanish holati yuzasidan monitoring yuritish; monitoring natijasida davlat tomonidan qoʻllab-quvvatlash choralari doirasida ajratilgan mablagʻlar (subsidiyalar)dan maqsadsiz yoki noqonuniy foydalanish holatlari aniqlanganda, amaldagi qonunchilikka muvofiq choralar koʻrish, jumladan, huquqni muhofaza qiluvchi idoralarga maʼlumotlar kiritish; tegishli vazirlik va idoralar hamda mahalliy ijro etuvchi hokimiyat organlarining axborot tizimlariga Oʻzbekiston Respublikasi Qishloq xoʻjaligi vazirligi hamda Agentlikning axborot tizimlarini integratsiya qilish va ulardagi maʼlumotlardan doimiy ravishda qonunchilik hujjatlariga muvofiq begʻaraz foydalanish; respublika va mahalliy ijro etuvchi hokimiyat organlari hamda boshqa tashkilotlardan Agentlik vakolatiga kiradigan masalalarni hal etish uchun zarur boʻladigan maʼlumotlarni belgilangan tartibda soʻrab olish; Agentlik vakolatiga kiradigan masalalar doirasida xorijiy davlatlarning sohaga oid tashkilotlari bilan hamkorlik qilish va shartnomalar tuzish; Agentlikka yuklangan vazifa va funksiyalarni bajarish bilan bogʻliq masalalar boʻyicha xorijiy investorlar, kompaniyalar, taʼlim muassasalari va ilmiy-tadqiqot institutlari, xalqaro moliya institutlari bilan uchrashuvlar oʻtkazish, muzokaralar olib borish va yozishmalar yuritish; Agentlikka yuklangan vazifa va funksiyalarni bajarish bilan bogʻliq masalalar boʻyicha xorijiy va mahalliy ilmiy, konsalting va audit tashkilotlari, chet ellik konsultantlarni shartnoma, shu jumladan, fuqarolik-huquqiy turdagi shartnomalar asosida jalb qilish; malakali, shu jumladan, chet ellik mutaxassislarni jalb etgan holda, Agentlik faoliyatini samarali yoʻlga qoʻyish va maxsus kurslar tashkil qilish; xoʻjalik yurituvchi subyektlar va Agentlik xodimlari uchun Oʻzbekiston Respublikasida va xorijda treninglar, seminarlar va boshqa taʼlim dasturlarini tashkil etish. 12. Agentlikka quyidagi majburiyatlar yuklanadi: qoʻllab-quvvatlash choralari samaradorligi va natijadorligi, choralar koʻrishda yuzaga kelayotgan muammolarni oʻrganish; oʻrganish natijalari va qoʻllab-quvvatlash choralarini koʻrishda yuzaga kelayotgan muammolarni bartaraf etish boʻyicha takliflarni ishlab chiqish va Vazirlar Mahkamasiga kiritish; yuklangan vazifalar va funksiyalarni samarali amalga oshirish; Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, Oʻzbekiston Respublikasi Qishloq xoʻjaligi vazirligining buyruqlariga hamda ushbu Nizomga, shuningdek, boshqa qonunchilik hujjatlariga amal qilish va topshiriqlar ijrosini oʻz vaqtida taʼminlash. 13. Oʻzbekiston Respublikasi qishloq xoʻjaligi vazirining moliya-iqtisodiyot masalalari boʻyicha oʻrinbosari bir vaqtning oʻzida Agentlik direktori hisoblanadi va oʻrindoshlik asosida faoliyat yuritadi. 14. Agentlik direktori Oʻzbekiston Respublikasi qishloq xoʻjaligi vazirining taqdimnomasiga binoan belgilangan tartibda Vazirlar Mahkamasi tomonidan lavozimga tayinlanadigan va lavozimdan ozod etiladigan bir nafar oʻrinbosarga ega boʻladi. Agentlik direktori boʻlmagan davrda, direktor vazifasini uning oʻrinbosari bajaradi. 15. Agentlik direktorining asosiy funksional vazifalari: Agentlik faoliyatiga umumiy rahbarlik qilish; Agentlikka qonunchilik hujjatlari bilan yuklangan vazifalar va funksiyalar bajarilishini tashkil qilish; Agentlik vakolatiga kiradigan masalalar boʻyicha tegishli davlat organlari va tashkilotlari bilan oʻzaro hamkorlik qilish; Agentlik xodimlarini belgilangan tartibda lavozimga tayinlash va lavozimdan ozod qilish, shuningdek, Agentlik xodimlarini ragʻbatlantirish boʻyicha qarorlar qabul qilish; Agentlik tizimidagi boshqa mansabdor shaxslarning vakolatlari va shaxsiy javobgarlik darajasini belgilash; oʻz vakolati doirasida Agentlik tizimi xodimlari uchun majburiy boʻlgan buyruqlar chiqarish va koʻrsatmalar berish; Agentlik markaziy apparatining xarajatlar smetasi va shtat jadvalini belgilangan tartibda tasdiqlash; Agentlik markaziy apparati tarkibiy boʻlinmalari tuzilmasiga shtat birliklari doirasida oʻzgartirishlar kiritish; Agentlik xodimlarining lavozim yoʻriqnomalarini belgilangan tartibda tasdiqlash; Agentlik vakolatiga kiradigan masalalar boʻyicha normativ-huquqiy hujjatlar loyihalarini ishlab chiqishda ishtirok etish; Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, Oʻzbekiston Respublikasi Qishloq xoʻjaligi vazirligining buyruqlari ijrosini taʼminlash hamda monitoringini yuritishning amaliy tizimini tashkil etish. Agentlik direktori qonunchilik hujjatlariga muvofiq oʻz vakolatlari doirasida boshqa vazifalarni ham bajarishi mumkin. 16. Agentlik markaziy apparati tarkibiy boʻlinmalarining asosiy funksional vazifalari quyidagilardan iborat: Agentlik rahbariyatining topshiriqlari toʻliq bajarilishini nazorat qilish va taʼminlash; Agentlik faoliyati bilan bogʻliq prognoz koʻrsatkichlarga erishishni taʼminlash boʻyicha amaliy chora-tadbirlarni ishlab chiqish va amalga oshirish; Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, Oʻzbekiston Respublikasi Qishloq xoʻjaligi vazirligining buyruqlariga hamda ushbu Nizomga amal qilish, qonunchilik hujjatlariga muvofiq ijro intizomiga rioya etish va topshiriqlarni oʻz vaqtida va sifatli bajarish; odob-axloq qoidalari talablariga rioya etish. Agentlik tarkibiy boʻlinmalari qonunchilik hujjatlariga muvofiq oʻz vakolatlari doirasida boshqa funksional vazifalarni ham bajarishi mumkin. 17. Agentlik direktori: Agentlikka yuklangan vazifalar va funksiyalarning bajarilishi; ushbu Nizomning 15-bandida nazarda tutilgan oʻz vazifalarining sifatli bajarilishi uchun shaxsan javob beradi. 18. Agentlik faoliyati Oʻzbekiston Respublikasi Davlat budjeti mablagʻlari hamda qonunchilik hujjatlarida taqiqlanmagan boshqa manbalar hisobidan moliyalashtiriladi. Agentlikda budjet tashkilotlarining budjetdan tashqari jamgʻarma shaklidagi Agrar sohada toʻlovlar agentligini koʻllab-quvvatlash jamgʻarmasi (keyingi oʻrinlarda — Jamgʻarma) tashkil etiladi. Jamgʻarma yuridik shaxs hisoblanmaydi va uning mablagʻlari hisobi Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan yagona shaxsiy gʻazna hisobvaragʻida yuritiladi. Jamgʻarma mablagʻlari Agentlik xodimlarini moddiy ragʻbatlantirish va ijtimoiy muhofaza qilish, shuningdek, Agentlikning moddiy-texnik bazasini rivojlantirish hamda raqamlashtirish (axborot tizimlari va dasturiy mahsulotlarni xarid qilish hamda ularni texnik jihatdan qoʻllab-quvvatlash boʻyicha xarajatlar) bilan bogʻliq tadbirlarga yoʻnaltiriladi. 19. Agentlikka 2 ta xizmat yengil avtotransport vositasini saqlashga limit ajratiladi. 20. Agentlik xodimlari mehnatiga haq toʻlash, ularni moddiy ragʻbatlantirish va ularning koʻp yillik mehnati uchun har oylik ustamalar (ragʻbatlantirish koeffitsiyentini hisobga olgan holda), ularga moddiy yordam koʻrsatish, lavozim maoshiga belgilangan koeffitsiyentlar, shuningdek, qoʻshimcha haq, ustamalar, mukofotlar, ijtimoiy va boshqa toʻlovlar, faoliyatini amalga oshirish bilan bogʻliq xarajatlar Oʻzbekiston Respublikasi Davlat budjeti, Agrar sohada toʻlovlar agentligini qoʻllab-quvvatlash jamgʻarmasi, qonunchilik hujjatlarida taqiqlanmagan boshqa manbalar hisobidan moliyalashtiriladi. 21. Agentlik xodimlari mehnatiga haq toʻlash va ularni moddiy ragʻbatlantirish shartlari: a) Oʻzbekiston Respublikasi Qishloq xoʻjaligi vazirligi tizimidagi xodimlarni moddiy koʻllab-quvvatlash tartibi qoʻllaniladi. Bunda Oʻzbekiston Respublikasi respublika budjetidan: Yagona tarif setkasi boʻyicha tasdiqlangan razryadlarga muvofiq lavozim maoshi; Agentlikning markaziy apparati xodimlari mehnatiga haq toʻlashda tasdiqlangan razryadlarga muvofiq lavozim maoshini belgilashda tarif koeffitsiyentlarini 1,4 baravarga oshirish miqdori; lavozim maoshining 40 foizi miqdorida ustama (mehnatni ragʻbatlantirish koeffitsiyenti); yilda bir marta oylik mehnatga haq toʻlash fondi miqdorida moddiy yordam; oʻz vazifalarini vijdonan, shuningdek, alohida muhim va masʼuliyatli ishlarni bajarayotgan xodimlarni ikki oylik mehnat haqi fondi miqdoridagi mukofotlash; koʻp yillik xizmati uchun lavozim maoshiga (ragʻbatlantirish koeffitsiyentini hisobga olgan holda) 20 foizdan 100 foizgacha miqdorda ustama toʻlanadi. Bunda: 1 yildan 5 yilgacha — 20 foiz; 5 yildan 10 yilgacha — 30 foiz; 10 yildan 15 yilgacha — 40 foiz; 15 yildan 20 yilgacha — 60 foiz; 20 yildan 25 yilgacha — 80 foiz; 25 yildan ortiq — 100 foiz; b) Agentlikning Agrar sohada toʻlovlar agentligini qoʻllab-quvvatlash jamgʻarmasi va budjet tashkilotining rivojlantirish jamgʻarmasi mablagʻlari hisobidan: Agentlikning markaziy apparati xodimlariga oʻz xizmat vazifalarini vijdonan bajarganliklari uchun Agentlik direktori tomonidan lavozim maoshining (ragʻbatlantiruvchi koeffitsiyentni hisobga olgan holda) 300 foizgacha miqdorda har oylik ustamalar; alohida oʻrnak koʻrsatgan Agentlikning markaziy apparati xodimlariga lavozim maoshining (ragʻbatlantiruvchi koeffitsiyentni hisobga olgan holda) qoʻshimcha 100 foizgacha miqdorda oylik ustamalar; xodimlarni ijtimoiy muhofaza qilish va ularning mehnati samaradorligini oshirish maqsadida har oyda (jamoa shartnomasiga muvofiq) transport xarajatlari uchun bazaviy hisoblash miqdorining bir baravari hamda ovqatlanish xarajatlarini qoplash uchun bazaviy hisoblash miqdorining ikki baravarigacha miqdoridagi toʻlovlar; Agentlik xodimlariga rasman bayram deb eʼlon qilingan kunlar (1-yanvar — Yangi yil, 8-mart — Xotin-qizlar kuni, 21-mart — Navroʻz bayrami, 9-may — Xotira va qadrlash kuni, 1-sentabr — Mustaqillik kuni, 1-oktabr — Oʻqituvchi va murabbiylar kuni, 8-dekabr — Oʻzbekiston Respublikasi Konstitutsiyasi kuni, diniy bayramlar — Roʻza hayiti (Iyd-al-Fitr) va Qurbon hayiti (Iyd-al-Adha)) hamda qishloq xoʻjaligi xodimlarining kasb bayramlari munosabati bilan lavozim maoshining (ragʻbatlantiruvchi koeffitsiyentni hisobga olgan holda) ikki baravari miqdorida mukofotlar; qishloq xoʻjaligi mahsulotlarini xarid qilish uchun xodimlarga bir yilda bir marotaba bazaviy hisoblash miqdorining oʻn baravarigacha miqdoridagi toʻlovlar. Zaruratga koʻra xodimlar va (yoki) ularning oila aʼzolariga quyidagi hollarda bazaviy hisoblash miqdorining 10 baravarigacha miqdoridagi moddiy yordam toʻlab beriladi: xodim vafot etganda — bunda moddiy yordam xotiniga (eriga) toʻlab beriladi, agar xodimning xotini (eri) boʻlmasa, moddiy yordam farzandlariga yoki qonuniy vakillariga (vasiylari va homiylariga) yoxud ularning voyaga yetmagan farzandlarini asrab olgan shaxslarga toʻlab beriladi, shuningdek, xodim turmush qurmagan boʻlsa, moddiy yordam ota-onasi yoki boqimandalar oʻrtasida teng ulushlarda taqsimlanadi; yaqin qarindoshi (ota, ona, turmush oʻrtogʻi, farzandi) vafot etganda (vafoti toʻgʻrisida guvohnoma nusxasi taqdim etilganda); turmush qurganda, 50, 55, 60 yubiley yoshi munosabati bilan, shuningdek, pensiyaga chiqqanda; alohida zaruratga koʻra (baxtsiz hodisa, falokat, uzoq muddatli kasallik sababli davolanish va sogʻligʻini tiklash, oilaning kam taʼminlangani va moliyaviy holatining ogʻirligi uchun). Shuningdek, Agentlik direktori tomonidan jamoa shartnomasi (kelishuv)ga muvofiq qonunchilik hujjatlarida taqiqlanmagan boshqa toʻlovlar ham toʻlanishi mumkin. 22. Oʻzbekiston Respublikasi norezidentlari boʻlgan Agentlikning jalb etilgan xodimlari, ekspertlari va maslahatchilari xizmatlariga tuzilgan shartnoma shartlariga muvofiq qonunchilik hujjatlarida belgilangan tartibda haq toʻlanadi. Bunda ragʻbatlantiruvchi ustamalar va qoʻshimcha toʻlovlar Agentlik direktori tomonidan imzolanadigan mehnat shartnomalarga muvofiq toʻlanadi. 23. Agentlik qonunchilik hujjatlarida belgilangan tartibda qayta tashkil etiladi va tugatiladi. 24. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ushbu Nizom mustaqil ekspert faoliyatini tashkil etish tartibi, ularning maqomi, huquqi, majburiyatlari va javobgarligini belgilaydi. 2. Ushbu Nizomda quyidagi asosiy tushunchalar qoʻllaniladi: Agroportal — Oʻzbekiston Respublikasi Qishloq xoʻjaligi vazirligining “Raqamli qishloq xoʻjaligi” yagona integratsion platformasi; asosli rad etish — subsidiya berish toʻgʻrisida qaror qabul qilishda qonunchilik hujjatlariga muvofiq holda, boshqa davlat organlari maʼlumotlari yoki mustaqil ekspert xulosasi asosida subsidiya berishni rad etish; mustaqil ekspert — qishloq xoʻjaligi va oziq-ovqat sohalarida faoliyat yuritayotgan tadbirkorlik subyektlariga subsidiya turlari uchun mablagʻ ajratishda joyiga chiqqan holda nazoratni amalga oshirish maqsadida tegishli huquqlarga va mustaqil ekspert guvohnomasiga ega boʻlgan jismoniy shaxs; mustaqil ekspert xulosasi — subsidiya olishga qoʻyilgan talablarning amalda bajarilganini oʻrganish natijalari boʻyicha xulosa; reyestr — mustaqil ekspert guvohnomasiga ega boʻlgan shaxslarning Agroportaldagi elektron roʻyxati; subsidiya turlari — ushbu Nizomga ilovaga muvofiq belgilangan subsidiyalar; talabgor — mustaqil ekspert guvohnomasiga ega boʻlish uchun ariza topshirgan jismoniy shaxs; xizmat haqi — subsidiya ajratish boʻyicha mustaqil ekspertga toʻlanadigan toʻlov. 3. Mustaqil ekspert faoliyati tadbirkorlik faoliyati hisoblanmaydi va subsidiya ajratish uchun xulosa berishda mustaqildir. 4. Mustaqil ekspert Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligi (keyingi oʻrinlarda — Agentlik) tomonidan fuqarolik-huquqiy shartnoma asosida jalb etiladi. 5. Subsidiya turlari boʻyicha mustaqil ekspert xulosasini berish uchun Agentlik tomonidan mustaqil ekspertga belgilangan tartibda buyurtma beriladi. 6. Qoraqalpogʻiston Respublikasi va viloyatlarda kamida besh nafardan mustaqil ekspert faoliyati yoʻlga qoʻyiladi. Bunda hududning talabidan kelib chiqqan holda Agentlik tomonidan fuqarolik-huquqiy shartnoma asosida mustaqil ekspertlar soni oshirilishi mumkin. 7. Talabgor mustaqil ekspert guvohnomasini olish uchun arizani Agroportal orqali yuboradi. Arizaga talabgorning oliy maʼlumotga ega ekanligini tasdiqlovchi hujjatlar nusxalari ilova qilinadi. Bunda hujjatlar PDF, PNG yoki JPEG formatda boʻlishi lozim. Talabgor taqdim qilingan hujjatlarning ishonchliligi, haqqoniyligi va qonunchilik hujjatlariga muvofiqligi uchun javobgar hisoblanadi. 8. Mustaqil ekspertlikka nomzod quyidagi talablarga javob berishi lozim: qishloq xoʻjaligi, suv xoʻjaligi, veterinariya, iqtisodiyot va yuridik yoʻnalishlardan biri boʻyicha Oʻzbekiston Respublikasi oliy taʼlim tashkilotlarida olingan oliy maʼlumotga yoki xorijiy davlatlarning oliy taʼlim tashkilotlarida olingan hamda qonunchilik hujjatlariga muvofiq Oʻzbekiston Respublikasida tan olingan oliy maʼlumot haqidagi diplomga ega boʻlishi; qishloq xoʻjaligi, suv xoʻjaligi, veterinariya, iqtisodiyot va yuridik sohalarning biri boʻyicha kamida ikki yillik ish stajiga ega boʻlishi. 9. Oʻzbekiston Respublikasi Qishloq xoʻjaligi vazirligi (keyingi oʻrinlarda — Vazirlik) talabgor toʻgʻrisidagi maʼlumotlarni (diplom va ish staji) masʼul davlat organlari va tashkilotlardan mustaqil ravishda “Elektron hukumat” tizimi idoralararo integratsiyalashuv platformasi orqali soʻrab oladi (olish imkoni mavjud boʻlmagan holatlar bundan mustasno). 10. Muomala layoqati cheklangan yoki muomalaga layoqatsiz shaxslar hamda jinoyat sodir etganlik uchun sudlangani olib tashlanmagan yoki muddati oʻtalmagan shaxslar mustaqil ekspert boʻlishi mumkin emas. 11. Vazirlikning masʼul xodimi ariza kelib tushgan vaqtdan boshlab oʻn ish kuni ichida taqdim qilingan hujjatlarga asosan talabgorning ushbu Nizom talablariga muvofiqligini oʻrganib chiqadi. Talabgor tomonidan taqdim qilingan hujjatlarda kamchiliklar aniqlanmaganda va talabgor ushbu Nizomning 8-bandida koʻrsatib oʻtilgan talablarga javob berganda, toʻplangan hujjatlar Agroportal orqali Toshkent davlat agrar universitetiga (keyingi oʻrinlarda — Universitet) yuboriladi va bu haqida talabgor bir ish kuni ichida xabardor qilinadi. 12. Talabgor tomonidan ushbu Nizomning 7-bandida keltirilgan hujjatlar toʻliq taqdim etilmaganda, arizani qabul qilish rad etiladi va uch ish kuni ichida talabgorga Agroportal orqali arizani qabul qilishning rad etish sabablari koʻrsatilgan holda xabarnoma yuboriladi. 13. Talabgor xabarnomani olgan kundan boshlab rad etishga asos boʻlgan kamchiliklarni bartaraf qilgan holda, oʻttiz kun mobaynida qayta ariza bilan murojaat etishi mumkin. Bunda qayta berilgan arizani xabarnomada oldin koʻrsatilmagan rad etish sabablariga koʻra qaytarishga yoʻl qoʻyilmaydi. 14. Universitetda talabgorlar uchun har chorakda 40 soatlik oʻquv kurslari tashkil etiladi. Vazirlik va Universitet oʻquv kurslari boshlanishidan kamida bir oy oldin bu haqida talabgorlarni oʻzining rasmiy veb-sayti va elektron pochtasi orqali xabardor qiladi. 15. Oʻquv dasturi va toʻlov miqdori Universitet tomonidan Vazirlik bilan kelishilgan holda belgilanadi hamda oʻquv kursi uchun toʻlov talabgor tomonidan toʻlanadi. Bunda toʻlov miqdori bazaviy hisoblash miqdorining uch baravaridan oshmasligi lozim. 16. Oʻquv kurslariga 20 soat uzrli sabablarsiz qatnashmagan talabgor imtihonda qatnashish huquqidan mahrum etiladi. 17. Talabgor oʻquv kursi yakunida test sinovi shaklidagi imtihondan oʻtkaziladi. Mustaqil ekspert guvohnomasini olish uchun imtihonni oʻtkazish tartibi Vazirlik tomonidan tasdiqlanadi. Universitet tomonidan imtihon quyidagi tartibda oʻtkaziladi: a) test sinovi savollari maxfiyligini taʼminlash maqsadida Vazirlik tomonidan tavsiya etilgan mutaxassislar jalb etilgan holda, Universitet binosida oʻquv dasturlari asosida test sinovi savollari shakllantiriladi. Bunda: test sinovi oʻtkaziladigan fanlar (yoʻnalishlar), oʻquv dasturlari hamda test sinovi savollarini shakllantirish uchun Vazirlik tomonidan tavsiya etilgan mutaxassislar roʻyxati imtihon belgilangan sanadan kamida ikki oy oldin Universitetga taqdim qilinadi; test sinovi savollari formati (fan mazmuni tarkibi, savollar soni, topshiriqlar turi, vaqt meʼyori), baholash mezonlari, malaka imtihonini oʻtkazish muddatlari Universitet tomonidan Vazirlik bilan kelishilgan holda tasdiqlanadi va Universitetning rasmiy veb-saytiga joylashtiriladi; b) test sinovidan oʻtish uchun talabgordan toʻlov undirilmaydi; v) Universitet Vazirlik tomonidan taqdim etilgan roʻyxat asosida talabgorlarning hududlar kesimidagi taqsimotini amalga oshiradi hamda kelishilgan muddatlarda test sinovini tashkil etadi; g) test sinovi axborot texnologiyalaridan foydalanilgan holda, Vazirlik tomonidan tasdiqlangan kuzatuvchilar ishtirokida oʻtkaziladi; talabgor test sinovi oʻtkaziladigan hudud (bino)ga shaxsni tasdiqlovchi hujjatlar (biometrik pasporti, xorijga chiqish pasporti, identifikatsiya ID-kartasi, yangi namunadagi haydovchilik guvohnomasi kabi hujjatlardan biri)ning aslini koʻrsatgan holda tekshirib kiritiladi; talabgor uzrli sabablarga koʻra (xizmat safari yoki malaka oshirishda boʻlgani, kasalligi yoki oila aʼzosining vafot etganini tasdiqlovchi hujjatni taqdim etgan holda) test sinovida ishtirok etmaganda, Vazirlik uni navbatdagi test sinovida qatnashadigan talabgorlar roʻyxatiga kiritadi; talabgor test sinoviga kechikkan yoki sababsiz kelmaganda, shuningdek, test sinovidan chetlashtirilgan hollarda talabgor tomonidan toʻlangan mablagʻ qaytarilmaydi; d) talabgorga test sinovi oʻtkaziladigan hudud (bino)ga mobil telefon, shuningdek, boshqa telekommunikatsiya vositalari va shpargalkalarni olib kirish, test sinovi vaqtida boshqa talabgorlar bilan muloqot qilish taqiqlanadi. Ushbu talablarni buzgan talabgor test sinovidan chetlashtiriladi va u test sinovidan oʻtmagan deb hisoblanadi. Test sinovidan chetlashtirilgan talabgor boʻyicha dalolatnoma tuziladi. 18. Imtihon natijalari eʼlon qilingan kundan boshlab uch ish kuni ichida test sinovidan muvaffaqiyatli oʻtgan talabgorlar toʻgʻrisidagi maʼlumotlar Agentlikka taqdim qilinadi. 19. Test sinovidan oʻta olmagan talabgor keyingi ikki marotaba takroriy test sinovlarida qatnashish huquqiga ega. Takroriy test sinovlaridan ham oʻta olmagan talabgorga oʻquv kursida qayta ishtirok etgandan soʻng test sinovini topshirishga ruxsat etiladi. 20. Test sinovidan muvaffaqiyatli oʻtgan talabgorga bir ish kuni ichida mustaqil ekspert guvohnomasi beriladi va mustaqil ekspert Agroportalda yuritiladigan reyestrda roʻyxatga olinadi. Bunda mustaqil ekspert guvohnomasi Vazirlik tomonidan tasdiqlanadi. Mustaqil ekspert guvohnomasiga ega boʻlgan shaxslar faoliyatni amalga oshirish huquqiga ega hisoblanadi. Mustaqil ekspert guvohnomasining amal qilish muddati uch yilni tashkil etadi. 21. Vazirlik tomonidan mustaqil ekspert guvohnomasining bekor qilishga quyidagi holatlar asos boʻladi: mustaqil ekspert xizmatlarini koʻrsatish mobaynida olingan maʼlumotlarni buyurtmachining ruxsatisiz uchinchi shaxsga taqdim qilish (qonunchilik hujjatlarida nazarda tutilgan holatlar bundan mustasno); mustaqil ekspert guvohnomasini boshqa shaxsga oʻz nomidan mustaqil ekspert xizmatlarini koʻrsatish uchun ushbu hujjatdan foydalanish maqsadida berish; ushbu Nizomning 26-bandida belgilangan majburiyatlarni bajarmaslik. Mustaqil ekspert guvohnomasi bekor qilingan shaxsga uch yil mobaynida mustaqil ekspert faoliyatini amalga oshirish taqiqlanadi. 22. Mustaqil ekspert ushbu Nizomga ilovaga muvofiq subsidiya turlari uchun mablagʻ ajratilishidan oldin subsidiya olishga qoʻyilgan talablarning amalda bajarilganini joyiga chiqqan holda qonunchilik hujjatlarida belgilangan tartibda oʻrganadi. 23. Mustaqil ekspert subsidiya olishga qoʻyilgan talablarning amalda bajarilganini oʻrganish natijalari boʻyicha xulosani Agroportal orqali Agentlikka yuboradi. 24. Subsidiya olishga qoʻyilgan talablarning amalda bajarilganini oʻrganish natijalari boʻyicha xulosaning shakli Agentlik tomonidan tasdiqlanadi. 25. Mustaqil ekspert quyidagi huquqlarga ega: Agentlik bilan subsidiya ajratish maqsadga muvofiqligi yuzasidan xulosa berish boʻyicha uch yillik shartnoma tuzish; tuzilgan shartnoma doirasida oʻtkazilgan ekspert xulosasi uchun munosib haq olish; subsidiya ajratish jarayonida vakolati doirasida oʻrganish. Mustaqil ekspert qonunchilik hujjatlariga muvofiq boshqa huquqlarga ham ega boʻlishi mumkin. 26. Mustaqil ekspertga kuyidagi majburiyatlar yuklanadi: tadbirkorlik subyektiga subsidiya ajratish jarayonida haqiqatda bajarilgan ishlarni toʻliq koʻzdan kechirish; oʻz faoliyatini vijdonan va xolislik tamoyillariga tayangan holda amalga oshirish, qonunchilik hujjatlariga va ushbu Nizom talablariga qatʼiy rioya qilish; manfaatlar toʻqnashuviga yoʻl qoʻymaslik hamda ushbu holatlar yuzaga kelganda, oʻzini-oʻzi rad etish; oʻz malakasini doimiy ravishda oshirib borish. Mustaqil ekspert zimmasida qonunchilik hujjatlariga muvofiq boshqa majburiyatlar ham boʻlishi mumkin. 27. Mustaqil ekspert mehnatiga fuqarolik-huquqiy shartnomalarga muvofiq Agentlikning budjet va budjetdan tashqari mablagʻlari hisobidan haq toʻlanadi. 28. Mustaqil ekspertga toʻlanadigan xizmat haqi Vazirlik tomonidan tasdiqlanadigan faoliyat samaradorligining muhim koʻrsatkichlaridan (KPI) kelib chiqqan holda, mustaqil ekspert tomonidan bir oy mobaynida taqdim qilingan har bir mustaqil ekspert xulosasi uchun ushbu Nizomga ilovaga muvofiq bazaviy hisoblash miqdorining 0,5 baravaridan 1 baravarigacha etib belgilanadi. 29. Agentlik tomonidan boshqa davlat organlaridan olingan maʼlumotlar asosida subsidiya ajratish rad etilganda va mustaqil ekspert xulosasining qasddan yoki qoʻpol beeʼtiborlik bilan notoʻgʻri berilgani aniqlanganda, mustaqil ekspertga nisbatan xulosa uchun toʻlangan xizmat haqining ikki baravari miqdorida jarima qoʻllanadi hamda ushbu mablagʻ Agrar sohada toʻlovlar agentligini qoʻllab-quvvatlash jamgʻarmasi (keyingi oʻrinlarda — Jamgʻarma)ga undiriladi. 30. Subsidiya ajratish Agentlik tomonidan asoslantirilgan holda rad etilganda va subsidiya oluvchi tomonidan rad etish sabablari bartaraf qilinib, takroran ariza taqdim etilganda ishlarning haqiqatda bajarilgani yoki bajarilmagani toʻgʻrisida mustaqil ekspert tomonidan takroran berilgan xulosa uchun xizmat haqi subsidiya oluvchi tomonidan toʻlanadi. Bunda subsidiya oluvchi mustaqil ekspert xulosasi uchun xizmat haqini takroran ariza topshirgandan keyin ikki ish kuni ichida Jamgʻarmaga oʻtkazib beradi. Mustaqil ekspert xulosasiga nisbatan norozilik kelib tushgan taqdirda, Agentlik tomonidan kamida uch nafar mustaqil ekspertdan iborat komissiya tashkil etiladi. 31. Mustaqil ekspert notoʻgʻri taqdim qilingan xulosa uchun amaldagi qonunchilik hujjatlarida belgilangan tartibda javobgar hisoblanadi. 32. Mustaqil ekspert faoliyatini tashkil etish jarayonida yuzaga keladigan nizolar va kelishmovchiliklar qonunchilik hujjatlarida belgilangan tartibda hal etiladi. 33. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Mustaqil ekspert quyidagi subsidiya turlari yuzasidan mustaqil ekspert xulosasini taqdim qilishi mumkin: 1. Ushbu Nizom Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) budjet tashkilotlari budjetdan tashqari jamgʻarmasi shaklidagi Agrar sohada toʻlovlar agentligini qoʻllab-quvvatlash jamgʻarmasini (keyingi oʻrinlarda — Jamgʻarma) boshqarish, shuningdek, uning mablagʻlarini shakllantirish va ulardan foydalanish tartibini belgilaydi. 2. Jamgʻarma yuridik shaxs maqomiga ega boʻlmagan holda tashkil etiladi hamda uning mablagʻlari Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochiladigan shaxsiy gʻazna hisobvaraqlarida jamlanadi. 3. Jamgʻarma mablagʻlari quyidagi manbalar hisobidan shakllantiriladi: Oʻzbekiston Respublikasining respublika budjetidan ajratiladigan transfertlar va ssudalar; Jamgʻarmaning boʻsh mablagʻlarini tijorat banklariga depozitga joylashtirishdan olinadigan daromadlar; xalqaro moliya institutlari va xorijiy hukumat moliya tashkilotlarining kreditlari (qarz mablagʻlari) va grantlari; jismoniy va yuridik shaxslarning homiylik mablagʻlari; qonunchilik hujjatlarida taqiqlanmagan boshqa manbalar. 4. Oʻzbekiston Respublikasi Davlat budjeti parametrlarida bogʻdorchilik va uzumchilik sohalarini moliyaviy qoʻllab-quvvatlash uchun Agentlikka ajratiladigan mablagʻlar moliya yili boshida (yanvar-fevral oylarida) Jamgʻarmaga oʻtkazib beriladi va ushbu mablagʻlar hisobidan toʻlanadigan subsidiyalar Jamgʻarmadan toʻlab beriladi. Bunda Jamgʻarmaga bogʻdorchilik va uzumchilik sohalarini moliyaviy qoʻllab-quvvatlash boʻyicha subsidiyalar uchun ajratilgan mablagʻlarning boʻsh turgan qoldiqlari Agentlik tomonidan belgilangan tartibda tijorat banklariga depozitga joylashtirilishi mumkin. 5. Jamgʻarma mablagʻlaridan quyidagi maqsadlarda foydalaniladi: amaldagi qonunchilik hujjatlariga muvofiq Jamgʻarmadan ajratish nazarda tutilgan subsidiyalarni toʻlab berish; Agentlikning moddiy-texnik bazasini mustahkamlash, Agentlikda faoliyat yuritayotgan xodimlarning xizmat safarlari xarajatlarini moliyalashtirish, oylik ish haqlari va ularga tenglashtirilgan toʻlovlar, shu jumladan, ustamalar, mukofotlar, qoʻshimcha haq, kompensatsiyalar va boshqa barcha turdagi toʻlovlarni toʻlash (ragʻbatlantiruvchi koeffitsiyentlarni hisobga olgan holda); qishloq xoʻjaligi va oziq-ovqat sohalaridagi xoʻjalik yurituvchi subyektlarni davlat tomonidan qoʻllab-quvvatlash tadbirlarini samarali amalga oshirish boʻyicha konferensiyalar, seminarlar va treninglarni tashkil qilish hamda ishtirok etish bilan bogʻliq xarajatlarni moliyalashtirish; kadrlarni tayyorlash, qayta tayyorlash va ularning malakasini oshirish, shu jumladan, xodimlarning xorijiy mamlakatlarda va taʼlim muassasalarida tajriba orttirishini tashkil etish bilan bogʻliq xarajatlarni qoplash; mahalliy tashkilotlar va xalqaro tashkilotlarga aʼzolik badallarini va boshqa badallarni toʻlash; ilmiy-texnik va ilmiy-metodik adabiyotlarni (davriy nashrlar, eʼlonlar, bukletlar, kitoblar, toʻplamlar va boshqa axborot materiallari) tayyorlash va nashr qilish, videoroliklar va taqdimot materiallarini tayyorlash xarajatlarini moliyalashtirish; bino va inshootlarni taʼmirlash, shuningdek, ularning moddiy-texnik bazasini mustahkamlash hamda joriy saqlash xarajatlarini moliyalashtirish; qishloq xoʻjaligi va oziq-ovqat sohalari boʻyicha mustaqil ekspertlarni, shu jumladan, mahalliy va xorijiy ekspertlarni hamda boshqa yuridik shaxslar (oliy taʼlim muassasalari, ilmiy tashkilotlar)ni shartnoma asosida jalb qilish; sohaga oid raqamlashtirish ishlarini amalga oshirish, axborot tizimlarini joriy qilish, yuritish va texnik qoʻllab-quvvatlash; qishloq xoʻjaligi va oziq-ovqat sohalariga oid daʼvolar yuzasidan sudlarda davlat bojini toʻlash hamda boshqa tadbirlarni oʻtkazish. 6. Jamgʻarmaga Oʻzbekiston Respublikasi Davlat budjetidan ajratiladigan transfertlar faqatgina ushbu transfertlar hisobidan moliyalashtirish nazarda tutilgan subsidiyalarni toʻlab berishga sarflanadi. Jamgʻarma mablagʻlari hisobidan amalga oshiriladigan boshqa barcha tadbirlar Jamgʻarmaning boshqa daromadlari, shu jumladan, ajratilgan transfertlarning boʻsh turgan qismini tijorat banklariga depozitga joylashtirishdan olinadigan daromadlar hisobidan moliyalashtiriladi. Jamgʻarmaga ajratilgan transfertlarning moliya yili yakuni boʻyicha iqtisod qilingan qismi keyingi yillarda Jamgʻarma hisobidan moliyalashtirish nazarda tutilgan subsidiyalarni toʻlab berishga sarflanadi. 7. Jamgʻarma mablagʻlari Agentlik direktori tomonidan tasdiqlanadigan daromadlar va xarajatlar smetasiga muvofiq tasarruf etiladi. 8. Agentlik direktori: Jamgʻarma mablagʻlarini ushbu Nizomga hamda Jamgʻarmaning daromadlar va xarajatlar smetasiga muvofiq tasarruf etadi va uning mablagʻlaridan belgilangan maqsadlarda foydalanilishi uchun javob beradi; Jamgʻarma daromadlari va xarajatlari hisobi yuritilishini, Jamgʻarma mablagʻlaridan ushbu mablagʻlarni oluvchilar tomonidan belgilangan maqsadlarda foydalanishi monitoringini taʼminlaydi. 9. Agentlik har bir yoʻnalish boʻyicha Jamgʻarma mablagʻlari tushumi va harakatining alohida hisobini yuritadi. 10. Agentlik direktori va bosh hisobchisi Jamgʻarmaga kelib tushgan mablagʻlar va ularning sarflanishiga oid buxgalterlik hisobini yuritish, hisobotlarni tayyorlash va taqdim etish uchun javobgardir. 11. Jamgʻarma Oʻzbekiston Respublikasining respublika budjetidan olingan mablagʻlar boʻyicha daromadlar va xarajatlar toʻgʻrisidagi hisobotlarni Oʻzbekiston Respublikasi Iqtisodiyot va moliya vazirligiga hamda Qishloq xoʻjaligi vazirligiga choraklik va yillik hisobotlarni belgilangan shakllar va muddatlarda taqdim qilib boradi. 12. Jamgʻarma mablagʻlaridan belgilangan maqsadlarda foydalanish vakolatli organlar tomonidan qonunchilik hujjatlariga muvofiq nazorat qilinadi. 13. Jamgʻarma mablagʻlari hisobidan boshqa davlat idoralari va tashkilotlarining (Agentlik tizimiga kirmaydigan) jamgʻarmalari hamda xarajatlarini moliyalashtirish taqiqlanadi. 14. Jamgʻarma mablagʻlarining maqsadli ishlatilishi Davlat moliyaviy nazorat inspeksiyasi tomonidan nazorat qilinadi. 15. Ushbu Nizom talablarini bajarishda yuzaga keladigan nizolar qonunchilik hujjatlarida belgilangan tartibda hal etiladi. 16. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar.